Naq ak xye li jaljookil ru aatin aꞌin,
li Jesús kiꞌok wiꞌchik chi xik Jerusalén.
Wulakebꞌ re saꞌ li wibꞌ chi tenamit Betfagé ut Betania.
Nachꞌ wankebꞌ rikꞌin li tzuul Olivos naq li Jesús kixtaqlahebꞌ wibꞌ li xtzolom.
Kixye rehebꞌ:
—Ayuqex saꞌ li chꞌina tenamit aꞌan li wan chi nachꞌ.
Ut naq texwulaq teetaw jun li chꞌina bꞌuur bꞌakꞌbꞌo.
Li chꞌina bꞌuur aꞌan toj maa ani nabꞌeek chirix.
Teehit ut teekꞌam chaq arin.
Ut wi ani napatzꞌok eere kꞌaꞌut naq yookex chixhitbꞌal,
teeye re naq li Qaawaꞌ taaꞌajoq ru li chꞌina bꞌuur,
chaꞌaqex,
chan li Jesús.
Keꞌkoohebꞌ li xtzolom li Jesús wibꞌ ut keꞌxtaw chixjunil joꞌ kiyeheꞌ rehebꞌ.
Naq yookebꞌ chixhitbꞌal li chꞌina bꞌuur,
ebꞌ laj eechal re keꞌxpatzꞌ rehebꞌ:
—¿Kꞌaꞌut naq yookex chixhitbꞌal li qabꞌuur?
chankebꞌ.
Ebꞌ li xtzolom li Jesús keꞌchaqꞌok ut keꞌxye:
—Li Qaawaꞌ taaꞌajoq ru li bꞌuur,
chankebꞌ.
Ut keꞌxkꞌam li chꞌina bꞌuur rikꞌin li Jesús.
Keꞌxkꞌe li tꞌikr chirix ut keꞌxtenqꞌa li Jesús chi taqekꞌ chirix.
Naq yoo chi xik li Jesús,
nabꞌalebꞌ li kristian keꞌxhel li xtꞌikrebꞌ saꞌ bꞌe bꞌar taanumeqꞌ wiꞌ li Jesús joꞌ kꞌaynaqebꞌ xbꞌaanunkil naq nawulak junaq nim xwankil.
Wulakebꞌ re Jerusalén.
Yookebꞌ chaq chi kubꞌek saꞌ li tzuul Olivos ut chixjunilebꞌ li yookebꞌ chixtaaqenkil li Jesús keꞌok chixjapbꞌal rehebꞌ xbꞌan xsahil xchꞌoolebꞌ.
Ut keꞌxloqꞌoni li Dios xbꞌanebꞌ li milagro li kilajeꞌril.
Keꞌxye:
—Osobꞌtesinbꞌil taxaq li rey li xchal saꞌ xkꞌabꞌaꞌ li Qaawaꞌ.
Ut waanq taxaq li tuqtuukilal saꞌ choxa.
Loqꞌoninbꞌil taxaq li Qaawaꞌ li wan saꞌ choxa,
chankebꞌ.
Ut wankebꞌ laj fariseo saꞌ xyaanqebꞌ li kꞌila tenamit keꞌxye re:
—At tzolonel qꞌusebꞌ laatzolom,
ye rehebꞌ naq teꞌxkanabꞌ aatinak.—
Li Jesús kichaqꞌok ut kixye rehebꞌ:
—Laaꞌin ninye eere naq wi ebꞌ lin tzolom teꞌxkanabꞌ xkꞌebꞌal inloqꞌal,
aꞌ chik li pek teꞌxjap re chixkꞌebꞌal inloqꞌal,
chan li Jesús.
Naq wulak re Jerusalén,
li Jesús kiyaabꞌak chirilbꞌal li tenamit.
Ut kixye:
—¡Wi ta laaꞌex aj Jerusalén nekenaw xkꞌebꞌal retal ani taaruuq taakꞌehoq tuqtuukil usilal saꞌ ebꞌ li kutan aꞌin,
us raj!
Abꞌan anaqwan toj muqmu cheeru.
Joꞌkan naq inkꞌaꞌ neketaw xyaalal.
Taawulaq xqꞌehil naq ebꞌ li xikꞌ nekeꞌilok eere teꞌchaalq chi pletik eerikꞌin.
Teꞌxsut rix leetenamit.
Teꞌxkꞌe ribꞌebꞌ chi xjun sutam leetenamit ut laaꞌex maa bꞌar chik taaruuq teekol eeribꞌ.
Teꞌxjukꞌi leetenamit ut teꞌxtꞌan,
joꞌkebꞌ ajwiꞌ chixjunilebꞌ li wankebꞌ aran.
Maa jun chik li pek taakanaaq saꞌ xnaꞌaj.
Teekꞌul chi joꞌkan xbꞌan naq laaꞌex inkꞌaꞌ xekꞌe retal naq li Dios xkꞌulun eerikꞌin cheekolbꞌal,
chan li Jesús.